Bitcoin laagste in 18 maandeArgieffoto ter illustrasie. (Foto: Ozan KOSE / AFP) Die kriptogeldeenheid Bitcoin het oor die naweek tot onder $20 000 (R319 000) – die laagste vlak sedert 13 Desember 2020 – gedaal. Bitcoin het Saterdag tot ’n kommerwekkende $18 740 gedaal voordat dit Sondag weer met 16% tot bo $20 000 gestyg het. Die wêreld se gewildste kriptobate het nou meer as 70% van sy waarde verloor sedert dit ’n hoogtepunt van $68 991 op 10 November 2021 bereik het. Die waarde van ander groot kriptogeldeenhede het ook Saterdag ’n daling beleef. Ethereum het dié dag byna 10% van sy waarde verloor. Wêreldaandelemarkte het verlede week gedaal te midde van vrese dat inflasiebestrydende rentekoersverhogings deur die Amerikaanse Federale Reserweraad en ander sentrale banke ’n resessie kan veroorsaak. Kriptogeldeenhede is egter die hardste getref. Die daling in die waarde van Bitcoin word boonop versnel deur die onlangse opskorting van onttrekkings deur twee kriptoleningsfirmas. Die Celsius Network het sowat ’n week gelede aangekondig dat dit “alle onttrekkings, omruiling en oordragte tussen rekeninge” gaan staak weens “uiterste marktoestande”. Babel Finance het intussen ook ’n tydelike staking aangekondig, aangesien hulle sukkel om kriptokliënte uit te betaal weens die daling in dié geldeenheid se waarde.